# Kurt Vonnegut

| Kurt Vonnegut |
| --- |
|  |
| **Gimė** | 1922 m. lapkričio 11 d. Indianapolis, JAV |
| **Mirė** | 2007 m. balandžio 11 d. (84 metai) Niujorkas, JAV |
| **Pilietybė** | amerikietis |
| **Kūrybos laikotarpis** | 1950–2005 m. |
| **Žymiausi darbai** | *„Skerdykla Nr.5“*, *„Čempionų pusryčiai“* |

Kurt Vonnegut (1972)
**Kurtas Vonegutas Jaunesnysis** (*Kurt Vonnegut Jr.*; 1922 m. lapkričio 11 d. Indianoje – 2007 m. balandžio 11 d. Niujorke) – JAV rašytojas. Groteskiniuose alegoriniuose romanuose, apsakymuose smerkė šiuolaikinės visuomenės nužmogėjimą, militarizmą ir Žemei daromą žalą.

Žymiausi darbai: „Skerdykla Nr. 5“ (1969), „Katės lopšys“ (1963), „Čempionų pusryčiai“ (1973).

## Biografija

K. Vonegutas gimė vokiečių kilmės amerikiečių, Kurto Voneguto vyresniojo ir Editos Vonegut (mergautine pavarde Lyber) šeimoje. Tėvas – antros kartos architektas, motina – muzikantė, puikiai grojusi violončele. Rašytojo brolis – Bernardas Vonegutas – garsus Amerikos mokslininkas, tyrinėjęs atmosferą ir atradęs sidabro jodido ir kritulių susidarymo ryšį. Rašytojo sesuo – Alisa, jos paveikslą brolis pavaizdavo romanuose „Katės lopšys“ ir „Balaganas“. Rašytojo tėvas nenorėjo, kad jo sūnus taptų trečios kartos architektu, todėl vos baigęs gimnaziją K. Vonegutas apleido tėvų namus. Būsimasis rašytojas ruošėsi mokslininko karjerai: prieš Antrąjį pasaulinį karą studijavo biochemiją, po karo – antropologiją.

Per karą K. Vonegutas įstojo į Sąjungininkų armiją. Vokietijoje buvo paimtas į nelaisvę, tapo vienu iš nedaugelio, išgyvenusių Dresdeno bombardavimą. Šią patirtį vėliau aprašė romane „Skerdykla Nr. 5“.

Po studijų kurį laiką dirbo kompanijos General Electric ryšių su visuomene skyriuje. Tam, kad galėtų mesti nemėgstamą darbą, pradėjo rašyti trumpas noveles.

1952 m. pasirodė pirmasis K. Voneguto romanas, „Pianola“. Tuo metu knyga nesulaukė populiarumo, buvo priskiriama fantastinei literatūrai. K. Vonegutas nesiliovė rašęs: 1959 m. buvo išleistas antrasis rašytojo romanas – „Titano sirenos“.

Septintasis dešimtmetis – ypač produktyvus: pasirodė keturi rašytojo romanai. Dešimtmečio kulminacija tapo romanas „Skerdykla Nr. 5“, kuri iki šiol laikomas geriausia K. Vonneguto knyga.

## Kūrybos bruožai

K. Vonegutas sukūrė paprastą, ironišką pasakojimo formą, slepiančią gilius filosofinius apmąstymus. Rašytojo darbai pratęsia Marko Tveno satyros, H. Velso mokslinės fantastikos, realistų tradicijas, perėmė egzistencialistų, juodojo humoro ir absurdo atstovų idėjas.

K. Voneguto kūrybos ašis – nerimas dėl žmonijos likimo, kurį konstruoja ribotas, visuomenę ir gamtą žalojantis šiuolaikinis žmogus. „Kiekvienas, studijavęs gamtos ir tiksliuosius mokslus ir pasikalbantis su mokslininkais, žino, kad mums gresia siaubingas pavojus. Žmonės, gyvenę anksčiau ir gyvenantys dabar, subjaurojo visą Žemę“, – vienoje rinkinio „Žmogus be tėvynės“ esė rašė K. Vonnegutas.
Kai kuriuos rašytojo tekstus papildo paties autoriaus piešti paprasti, humoristiniai grafikos darbai. Šie piešiniai ne tik iliustruoja darbus: jie įsilieja į kūrinius, vaizdu pratęsdami ironišką K. Voneguto rašymo stilių.

## Kūriniai

1. Pianola (*Player Piano*, 1952)
2. Titano Sirenos (*The Sirens of Titan*, 1959)
3. Motina Naktis (*Mother Night*, 1961)
4. Katės Lopšys (*Cat’s Cradle*, 1963)
5. Telaimina jus Dievas, pone Rouzvoteri, arba perlai kiaulėms (*God Bless You, Mr. Rosewater, or Pearls Before Swine*, 1965)
6. Skerdykla nr. 5 (*Slaughterhouse-Five, or The Children’s Crusade*, 1969)
7. Čempionų Pusryčiai (*Breakfast of Champions, or Goodbye, Blue Monday*, 1973)
8. *Slapstick, or Lonesome No More* (1976)
9. *Jailbird* (1979)
10. *Deadeye Dick* (1982)
11. Galapagai (*Galápagos*, 1985)
12. *Bluebeard* (1987)
13. *Hocus Pocus* (1990)
14. *Timequake* (1997)
15. Žmogus be tėvynės (*A Man Without a Country* 2005)

## Vertimai į lietuvių kalbą

1. Skerdykla Nr.5,arba Vaikų kryžiaus žygis; Čempionų pusryčiai, arba Sudie, juodasis pirmadieni! : romanai; Vilnius: Vaga, 1981, 456 p.
2. Skerdykla Nr.5,arba Vaikų kryžiaus žygis; Čempionų pusryčiai, arba Sudie, juodasis pirmadieni! : romanai; Vilnius: Vaga, 1981, 456 p.
3. Titano Sirenos: fantastinis romanas; Vilnius: Alna Litera, 1993, 240 p.
4. Pianola (Player piano): romanas; Vilnius: Viltis, 1994, 319 p.
5. Katės lopšys: romanas; Vilnius: Vaga, 1996 (Vilnius: Poligrafinių paslaugų įmonė), 263 p.,
6. Motina naktis (Mother night): romanas; Vilnius: Asveja, 1997, 221 p.
7. Čempionų pusryčiai, arba Sudie, juodasis pirmadieni: romanas; Kaunas: Kitos knygos, [2006] (Vilnius: Vilniaus spauda), 263 p.
8. Skerdykla Nr. 5, arba Vaikų kryžiaus žygis: privalomasis šokis su mirtimi: romanas; Kaunas: Kitos knygos, 2006 (Vilnius: Vilniaus spauda) 181 p.
9. Katės lopšys: romanas; Kaunas: Kitos knygos, 2006 (Vilnius: Vilniaus spauda), 303 p.
10. Žmogus be tėvynės: esė; Kaunas: Kitos knygos, [2007] (Vilnius: Logotipas), 149 p.
11. Galapagai: romanas; Kaunas: Kitos knygos, [2007] (Kaunas: Spindulys), 277 p.
12. Sveiki atvykę į beždžionyną: novelių rinkinys; Kaunas: Kitos knygos, [2009] (Kaunas: Aušra), 406 p.
13. Telaimina jus Dievas, pone Rouzvoteri, arba perlai kiaulėms. Kaunas: Kitos knygos, [2012]. 204 p.

## Šaltiniai

* *XX a. Vakarų literatūra. II dalis*.: vadovėlis aukštosioms mokykloms; Vilnius: Vilniaus universiteto leidykla, 1994–1995 (Viltis).
* Peter Reed. *Kurt Vonnegut’s Fantastic Faces*; Florida: Journal of the Fantastic in the Arts, 1999 Florida Altantic University.
* Lietuvos integralios bibliotekų informacijos sistemos (LIBIS) suvestinis katalogas

## Nuorodos

Vikicitatos

* Latvių žurnalistų interviu su K. Vonnegutu (vertimas Literatūroje ir mene):
* K. Vonneguto tekstas 2 B R 0 2 B Šiaurės Atėnuose
* Kurt Vonnegut. Ar žinote, kas yra humanistas? (Iš knygos „Žmogus be tėvynės“, 2007)
* Kurt Vonnegut. Ištrauka iš romano „Katės lopšys“ (2006)
* Kurt Vonnegut. Ištrauka iš romano „Skerdykla Nr. 5“ (2006)
* Kurt Vonnegut. Sveiki atvykę į beždžionyną. Įžanga (2009)
* Telaimina jus Dievas, brangus autoriau, vertėjau ir kt. Šiaurės Atėnai. 2012 m. gruodžio 7 d.